DEĊIŻJONI TAL-KUNSILL
tal-15 ta' Mejju 2006
dwar il-pożizzjoni tal-Komunità Ewropea fir-rigward ta' l-abbozz tar-Regolament tal-Kummissjoni Ekonomika għall-Ewropa tan-Nazzjonijiet Uniti dwar roti għal karozzi tal-passiġġieri u l-karrijiet tagħhom
(Test b'relevanza għaż-ŻEE)
(2006/363/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra d-Deċiżjoni tal-Kunsill 97/836/KE tas-27 ta' Novembru 1997 bil-għan ta' adeżjoni mill-Komunità Ewropea għall-Ftehim tal-Kummissjoni Ekonomika għall-Ewropa tan-Nazzjonijiet Uniti dwar l-adozzjoni ta' rekwiżiti tekniċi uniformi għal vetturi bir-roti, tagħmir u partijiet li jistgħu jitwaħħlu ma' u/jew jintużaw fuq vetturi bir-roti u l-kundizzjonijiet għar-rikonoxximent reċiproku ta' approvazzjonijiet mogħtija fuq il-bażi ta' dawn ir-rekwiżiti (“Ftehim ta' l-1958 Rivedut”) (1), u b'mod partikulari l-Artikolu 4(2), it-tieni inċiż tiegħu,
Wara li kkunsidra l-proposta tal-Kummissjoni,
Wara li kkunsidra l-kunsens tal-Parlament Ewropew (2),
Billi:
(1)
L-abbozz tar-Regolament tal-Kummissjoni Ekonomika għall-Ewropa tan-Nazzjonijiet Uniti dwar ir-roti għal karozzi tal-passiġġieri u l-karrijiet tagħhom (minn hawn 'il quddiem imsejjaħ “l-abbozz tar-Regolament”) se jabolixxi x-xkiel tekniku għall-kummerċ fil-vetturi bil-magna bejn il-Partijiet Kontraenti f'dak li għandu x'jaqsam ma' dawn il-komponenti, filwaqt li jiżgura livell għoli ta' sikurezza u ta' protezzjoni ambjentali.
(2)
Huwa xieraq li tiġi ddefinita l-posizzjoni tal-Komunità f'dak li għandu x' jaqsam ma' l- abbozz tar-Regolament.
(3)
L-abbozz tar-Regolament m'għandux jiġi inkorporat fis-sistema tal-Komunità għall-approvazzjoni tat-tip ta' vetturi bil-magna, billi jikkonċerna ir-roti għall-bdil,
IDDEĊIEDA KIF ĠEJ:
Artikolu 1
L-abbozz tar-Regolament kif jidher fid-dokument TRANS/WP.29/2005/46 huwa b'dan approvat.
Artikolu 2
Il-Komunità, rappreżentata mill-Kummissjoni, għandha tivvota favur l-abbozz tar-Regolament fil-vot li għandu jseħħ matul laqgħa tal-Kumitat Amministrattiv f'laqgħa li jmiss tal-Forum Dinji għall-Armonizzazzjoni tar-Regolamenti tal-Vetturi tal-Kummissjoni Ekonomika għall-Ewropa tan-Nazzjonijiet Uniti.
Artikolu 3
L-abbozz tar-Regolament ma għandux jiġi inkorporat fis-sistema Komunitarja ta' l-approvazzjoni tat-tip għall-vetturi bil-magna.
Magħmul fi Brussell, nhar il-15 ta' Mejju 2006.